32011L0059
L 125/17
SLUŽBENI LIST EUROPSKE UNIJE
13.05.2011.
DIREKTIVA KOMISIJE 2011/59/EU
od 13. svibnja 2011.
o izmjeni Direktive Vijeća 76/768/EEZ o kozmetičkim proizvodima u svrhu prilagodbe tehničkom napretku njezinih priloga II. i III.
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 76/768/EEZ od 27. srpnja 1976. o usklađivanju zakonodavstava država članica u odnosu na kozmetičke proizvode (1), a posebno njezin članak 8. stavak 2.,
nakon savjetovanja sa Znanstvenim odborom za sigurnost potrošača,
budući da:
(1)
Nakon objave znanstvene studije pod nazivom „Upotreba trajnih boja za kosu i rizik od raka mjehura” 2001., Znanstveni odbor za kozmetičke proizvode i neprehrambene proizvode široke potrošnje, koji je kasnije u skladu s Odlukom Komisije 2004/210/EZ (2) zamijenjen Znanstvenim odborom za proizvode široke potrošnje („SCCP”), zaključio je da su mogući rizici zabrinjavajući. SCCP je preporučio da Komisija poduzme daljnje mjere za nadzor upotrebe tvari za bojenje kose.
(2)
SCCP je nadalje preporučio cjelovitu strategiju procjene rizika za tvari za bojenje kose uključujući odredbe o ispitivanju tvari koje se upotrebljavaju u proizvodima za bojenje kose na njihovu moguću genotoksičnost/mutagenost.
(3)
Nastavno na mišljenja SCCP-a, Komisija je dogovorila s državama članicama i drugim zainteresiranim stranama cjelovitu strategiju za reguliranje tvari koje se upotrebljavaju u proizvodima za bojenje kose, prema kojoj se od industrije zahtijeva da dokumentaciju s ažuriranim znanstvenim podacima o sigurnosti tvari za bojenje kose dostavi na ocjenu SCCP-u.
(4)
SCCP, koji je kasnije prema Odluci Komisije 2008/721/EZ od 5. kolovoza 2008. o uspostavi savjetodavne strukture znanstvenih odbora i stručnjaka u području zaštite potrošača, javnog zdravstva i okoliša i o stavljanju izvan snage Odluke 2004/210/EZ (3), zamijenio Znanstveni odbor za sigurnost potrošača („SCCS”), procijenio je sigurnost pojedinačnih tvari za koje je industrija predočila ažurirane podatke.
(5)
Posljednja faza strategije za procjenu rizika bila je procjena mogućih rizika po zdravlje potrošača od reakcijskih proizvoda koji nastaju kod bojenja kose s oksidirajućim tvarima za boje za kosu. U svojem mišljenju od 21. rujna 2010. SCCS je zaključio da nema mjesta za veću zabrinutost s obzirom na genotoksičnost i karcinogenost boja za kosu i proizvoda koji nastaju njihovom reakcijom, a koji se trenutačno upotrebljavaju u Uniji.
(6)
Neke tvari za bojenje kose privremeno su odobrene za korištenje u proizvodima za bojenje kose do 31. prosinca 2010. u okviru ograničenja i uvjeta utvrđenih u dijelu 2. Priloga III. Direktivi 76/768/EEZ.
(7)
S obzirom na procjenu rizika predočenih podataka o sigurnosti i konačnih mišljenja SCCS-a o sigurnosti pojedinačnih tvari i njihovih reakcijskih proizvoda, potrebno je na odgovarajući način u dio 1. Priloga III. Direktivi 76/768/EEZ uključiti privremeno odobrene tvari za bojenje kose, koje su trenutačno na popisu dijela 2. tog Priloga.
(8)
Do 31. prosinca 2010. SCCS nije mogao dovršiti procjenu rizika od tvari hidroksietil-2-nitro-p-toluidin i HC Red No 10 + HC Red No 11, koji su na popisu u dijelu 2. Priloga III. Direktivi 76/768/EEZ. Zato je potrebno produžiti privremeno korištenje tih tvari do 31. prosinca 2011.
(9)
Za tvar o-aminofenol, SCCS je u svojem mišljenju od 22. lipnja 2010. ustvrdio da se na temelju dostupnih podataka ne može donijeti konačan zaključak o sigurnosti te tvari. Na temelju tog mišljenja o-aminofenol ne može se smatrati sigurnim kad se upotrebljava u proizvodima za bojenje kose te ga zato treba uvrstiti na popis u Prilogu II. Direktivi 76/768/EEZ.
(10)
Direktivu 76/768/EEZ trebalo bi stoga na odgovarajući način izmijeniti.
(11)
Mjere predviđene ovom Direktivom u skladu su s mišljenjem Stalnog odbora za kozmetičke proizvode,
DONIJELA JE OVU DIREKTIVU:
Članak 1.
Prilozi II. i III. Direktivi 76/768/EEZ mijenjaju se u skladu s Prilogom ovoj Direktivi.
Članak 2.
1. Države članice donose i objavljuju zakone i druge propise potrebne za usklađivanje s ovom Direktivom najkasnije do 3. siječnja 2012. One Komisiji odmah dostavljaju tekst tih odredaba.
One primjenjuju te odredbe od 3. siječnja 2012.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
Članak 3.
Ova Direktiva stupa na snagu dvadesetog dana od dana objave u Službenom listu Europske unije.
Članak 4.
Ova je Direktiva upućena državama članicama.
Sastavljeno u Bruxellesu 13. svibnja 2011.